
J e g y z ő k ö n y v

Készült: Halásztelek Város Önkormányzat Képviselő-testület 2013. március 14-én, csütörtökön 16,00 órakor megtartott rendkívüli ülésén.

Az ülés helye:  Márai Sándor Közművelődési Intézmény és Városi Könyvtár
  Liszt Ferenc Hangversenyterem 

 

  (2314 Halásztelek, Erkel Ferenc u. 2-4.)  
Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Igaz László Tibor, Lengyel Izabella, Papp Kornél, Stefanik Zsolt, Tóth Endre Attila, Végváriné Nyíri Lídia képviselők 
Megjelent meghívottak: Baloghné dr. Nagy Edit jegyző, Orsós Éva pénzügyi irodavez., Acélvári Attila HATE ügyv., Szentgyörgyi Károly városüz.csop.vez., Véghné Bágya Ildikó közműv.ea., Zsigmond Éva jegyzői referens és Korsós Judit védőnő jelölt
Szentgyörgyi József köszönti a megjelenteket. Megnyitja a testületi ülést. Megállapítja, hogy a testület teljes létszámban megjelent, azaz 9 fővel határozatképes. Megkérdezi, ki jelentkezik jegyzőkönyv-hitelesítőnek. Megállapítja, hogy Lengyel Izabella és Erdődi Sándorné jelentkezik. Kéri a testület tagjait, szavazzanak a jegyzőkönyv-hitelesítők személyéről. Megállapítja, hogy a testület egyhangúlag elfogadta a jegyzőkönyv-hitelesítőket. Napirend előtt bemutatja Zsigmond Éva jegyzői referenst, aki áthelyezéssel a Gyáli Járási Hivatalból érkezett és a hivatali változásokkal aljegyzői feladatokat vesz át. Köszönti Korsós Juditot, akit korábban meghallgatott már a szociális bizottság, és várhatóan zárt ülés keretében dönt róla a testület. Beszámol arról, hogy az elmúlt három napban Irakban járt, az északi Kurdisztánban. A Bocskaiba járnak Shorsh Hussain gyermekei, ő kereste meg azért, hogy tegyen látogatást hazájában. Mivel nemzetközi szintű külpolitikát csak a központi iraki kormányzat folytathat, ezért az egyre nagyobb önállóságra törekvő iraki Kurdisztán elsősorban települési szinten keres kapcsolatot Európával. A látogatás célja az, hogy, ha bármilyen közös nevezőt találnak, ki lehessen alakítani testvérvárosi kapcsolatot. A napirendekkel kapcsolatos kérdésnek, észrevételnek ad helyt.
Igaz László Tibor jelzi, az „Egyebek” napirendi pontban szeretne szóban előterjesztést tenni.
Szentgyörgyi József közli, a helyszínen kiosztásra került a KEOP közvilágítással kapcsolatos pályázati lehetőség, melyet szintén az „Egyebek” napirendi pontban kíván megvitatni. A napirenddel kapcsolatban további kérdés, észrevétel nem lévén, szavazásra bocsátja azt. Megállapítja, hogy a testület egyhangúlag elfogadta a napirendeket.
Napirend 1. pontja:
A 2012. évi költségvetés V. számú módosítása 

Előterjesztő: Szentgyörgyi József polgármester

Szentgyörgyi József átadja a szót a pénzügyi bizottság elnökének.
Lengyel Izabella ismerteti a bizottság 93/2012.(XII.11.)számú elutasító határozatát.
Szentgyörgyi József kérdés, észrevétel nem lévén szavazásra bocsátja a határozati javaslatot.

25/2013.(III.14.) számú Képviselő-testületi határozat

Halásztelek Város Önkormányzatának Képviselő-testülete a 2012. évi költségvetés V. számú módosításáról szóló rendelet-tervezet szövegét elfogadja.
Határidő:
azonnal

Felelős:
Szentgyörgyi József polgármester

4 igen

2 nem

3 tartózkodás




e l u t a s í t v a
Napirend 2. pontja:
A 2012. évi költségvetés VI. számú módosítása 

Előterjesztő: Szentgyörgyi József polgármester

Lengyel Izabella ismerteti a bizottság 8/2013.(III.12.)számú határozatát.

Papp Kornél ügyrendi kérdése, el lehet-e fogadni a VI. módosítást az V. módosítás elutasítása után.

Szentgyörgyi József elismeri, ő maga is pont ezen gondolkodott, segítségért fordul Jegyző Asszonyhoz.
Baloghné dr. Nagy Edit szerint értelmezhetetlen a VI. módosítás az V. módosítás nélkül. Ugyanakkor helyt tud adni az egybefoglalásnak is, vagyis a VI. módosítás jóváhagyása esetén az V. módosítást is jóváhagyottnak kell tekinteni.
Szentgyörgyi József további kérdés, észrevétel nem lévén szavazásra bocsátja a határozati javaslatot.

26/2013.(III.14.) számú Képviselő-testületi határozat:

Halásztelek Város Önkormányzatának Képviselő-testülete a 2012. évi költségvetés VI. számú módosításáról szóló rendelet-tervezet szövegét elfogadja.
Határidő:
azonnal

Felelős:
Szentgyörgyi József polgármester

6 igen

0 nem

3 tartózkodás




e l f o g a d v a

Halásztelek Város Önkormányzatának 

7/2013.(III.15.)számú rendelete 

a 2012. évi költségvetésről szóló 5/2012.(III.09.)számú rendelet módosításáról

6 igen

0 nem

3 tartózkodás




m e g a l k o t v a

Szentgyörgyi József megjegyzi, hogy iránymutatást fog kérni a helyzet megoldására, ha kell, újból be fogja hozni a kérdést a testület elé.

Napirend 3. pontja:
Előterjesztés a felnőtt korúakra vonatkozó szociális gondoskodás helyi szabályairól szóló 2/2012.(II.14.)sz. rendelet módosítására 
Előterjesztő: Baloghné dr. Nagy Edit jegyző

Szentgyörgyi József átadja a szót a szociális bizottság elnökének.
Végváriné Nyíri Lídia ismerteti a bizottság 9/2013.(III.11.)számú határozatát.
Szentgyörgyi József kérdés, észrevétel nem lévén szavazásra bocsátja a határozati javaslatot.

27/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete a felnőtt korúakra vonatkozó szociális gondoskodás helyi szabályairól szóló 2/2012.(II.14.)sz. rendelet módosításáról szóló rendelet-tervezet szövegét elfogadja.
Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a
Halásztelek Város Önkormányzatának 

8/2013.(III.15.)számú rendelete 

a felnőtt korúakra vonatkozó szociális gondoskodás helyi szabályairól szóló 2/2012.(II.14.)sz. rendelet módosításáról
9 igen

0 nem

0 tartózkodás




m e g a l k o t v a

Napirend 4. pontja:

Víziközmű vagyon átadása

 Előterjesztő: Szentgyörgyi József polgármester

Szentgyörgyi József megkapta a Felügyelő Bizottság jóváhagyó döntését, de megállapítja, hogy a pénzügyi bizottság nem tárgyalta, mert a kettő egy időben zajlott.
Papp Kornél ügyrendi kérdése, el lehet-e ezt fogadni a pénzügyi bizottság jóváhagyása nélkül? Továbbá szeretne betekintést kérni a pontos listákba, amelyek az átadásról szólnak.
Szentgyörgyi József részletesen szóban kívánja előterjeszteni a kérdést. Ha a tájékoztató után sem tartják a képviselők elfogadhatónak az előterjesztést, leveszi napirendről a kérdést. Kifejti, hogy az „ÖKOVÍZ Kft”-vel az együttműködési szerződés létrejött, de az üzemeltetési nem, ezért a testület elhalasztotta a végrehajtását áprilisra. A 3 érintett település, Halásztelek, Tököl és Szigetszentmiklós összeült, hogy a kialakult helyzetet megvitassák. Elmondja, hogy a decemberi közgyűlés után ő már predesztinálta, hogy az „ÖKOVÍZ” működésképtelen lesz, mert túl nagy a területe, és túl sok veszteséges terület került egybe. A 3 település vezetői végül két alternatíva közül választhattak, a „Gyáli” vagy a Fővárosi Vízművek keretében. Ő a hasonló méret alapján a „Gyálit” támogatta volna, de Hoffmann Pál meggyőzte a Főváros Vízművekről, mert ott már nem várható további integrációs kényszer. Sőt, ha egy cég alá hozná a vizet és a csatornát, az előnyös lehet a halásztelkiek számára. Ezután megkezdődtek a Fővárosi Vízművekkel a tárgyalások, ahogy erről egy képviselői egyeztetésen már korábban be is számolt. Feltételeket támasztott az átadás-átvételhez, melyek: a további hálózatbővítési hozzájárulások beszedése, a 2006-os bővítés még be nem szedett forrásai és a régi területek csatorna-hozzájárulásának beszedése, a dolgozók és az eszközök átvétele. Harangi Csaba vezérigazgató úrral folytatott megbeszélésén minden pontban megegyeztek. Az eszközök közül azokat, amelyek nem a csatorna vagyon része, átveszik és kifizetik. Jelenleg itt tartanak Ahhoz, hogy az önkormányzat a Fővárosi Vízművekkel vagyonkezelési szerződést kössön, a csatorna üzemeltetéshez szükséges vagyont egybe kell tenni. Ez jelenleg két kalapban van: egyrészt, amit az önkormányzat fizetett ki és valósított meg önkormányzati nyilvántartásban van. A forgóeszközök, az átemelők, a javítások, az ehhez szükséges vagyon a HATE kft-nél van. A „csatorna törvény” kimondja, hogy ezek a vagyonok ÁFA és egyéb költségmentesen vissza kell, hogy kerüljenek az önkormányzathoz, mert egységes csatornavagyont hoznak létre. A 4 átvétel első része, amit a HATE a törvény alapján visszaad az önkormányzatnak, és ezt a saját önkormányzati csatornavagyonunkkal üzemeltetésre átadjuk a Fővárosi Vízműveknek. A második, ami nem közvetlenül a csatornavagyon részét képezi, de az üzemeltetéshez tartozik (pl. gépjármű, iroda, bútor, állóeszközök) kb. 5 millió forint, ez névértéken eladásra kerül a vízműveknek. Ezt a HATE értékesíti. A HATE nem csatornához tartozó vagyonelemei két részből állnak. Amelyek névértéke nulla, tehát már leamortizálódott, (pl. virágállvány, gépek, parki eszközök) térítésmentesen átveszi az önkormányzat a Városüzemeltetési Csoport részére. Amelyek viszont még nem 0 forint értékűek, csak számla ellenében lehetne átvenni, és az állam felé áfát kellene fizetni. De mivel szükség van ezen eszközökre is, és hogy ne kelljen megvenni őket a leamortizálódásuk előtt, jelképes, 10000 forintért bérelni fogja az önkormányzat a HATE kft-től. Ezek között olyan nagy értékű beruházások is vannak, mint aszfaltozott utcák, parkok. Így egyelőre a HATE megszüntetése sincs napirenden, egy következő egyeztetés szükséges a további sorsáról. Tehát ezek alapján készültek el a vagyonleltárak és a különféle listák, hogy mely eszközök hova, és milyen lépéseken keresztül kerülnek. Van egy tervezett menetrend, ez alapján haladnak most is. Elképzelhető, hogy az üzemeltetés nem április 1-jével, hanem május 1-jével indul. Az iroda bérleti szerződése külön kérdésként lesz rendezve. Felolvassa az előterjesztésben szereplő határozati javaslatot. Annak három pontjában felsorolt eszközöket megfelelteti a korábban általa kifejtett eszközök négy fajtájával. Elmondja, hogy az előterjesztéshez korábban csatolni kívánt iroda bérleti szerződés még ráér, azt még tárgyalhatja a testület külön is, ezért nem került be az anyagba végül. Reményét fejezi ki, hogy sikerült elmagyaráznia a különféle eszközök átvételét és a most szereplő három pontos határozati javaslat lényegét.
Lengyel Izabella megkérdezi, hogy nem lehet-e akadálya a testületi döntésnek az, hogy nem volt a kérdés a pénzügyi bizottság előtt.
Szentgyörgyi József válasza, a bizottságnak javaslattételi jogköre van. Elmondja, hogy keveredik a taggyűlés és nem taggyűlés kérdése: a tag dönt, hogy átadja az Önkormányzatnak, de a tag is az Önkormányzat. Az Önkormányzat mindig használja a pénzügyi bizottságot, de úgy véli, hogy nem éri kár az Önkormányzatot, mert vagyonnövelés következik be a HATE vagyon visszavételével. Nem tartja a kérdést annyira bonyolultnak, hogy bizottsági egyeztetés kellene hozzá. Azért javasolja elfogadásra az előterjesztést, mert ezzel a döntéssel csak előkészítik a következő lépést, ami a Fővárosi Vízművekkel kötendő szerződéshez kell, azaz a csatornavagyon egy kézbe szervezését.
Papp Kornél örömét fejezi ki, ha az iroda bérleti szerződése bekerül a testület elé, és megállapítja, hogy már az ingatlanvásárláskor is jó lett volna, ha a testület kifejezhette volna támogatását. Érdeklődik, hogy a felügyelő bizottság jegyzőkönyve megismerhető-e.
Szentgyörgyi József mivel az anyag nem került kiosztásra, a jegyzőkönyvet felolvassa, amelynek minden egyes pontja javasolja a különféle szerződések megkötését. Megkérdezi, hogy a részletes beszámoló után levegye-e a kérdést a napirendről, vagy szavazhatnak róla. Megállapítja, a képviselők szavazni kívánnak, ezért egyenként szavazásra bocsátja a határozati javaslat három pontját..
28/2013.(III.14.) számú Képviselő-testületi határozat:

Halásztelek Város Önkormányzatának Képviselő-testülete a HATE Városüzemeltetési Nonprofit Kft. mint átadó és Halásztelek Város Önkormányzata, mint átvevő és mint a gazdasági társaság kizárólagos tulajdonosa, egyedüli tagja a mellékelt „Víziközmű térítésmentes átadására vonatkozó szerződés”-ben meghatározottak szerint az átadó könyveiben nyilvántartott rendszerfüggő és rendszerfüggetlen víziközmű eszközök tulajdonjogait térítésmentesen, az ÁFA szempontjából pedig közcélú adományként szerzi meg. 
Felhatalmazza a Polgármestert a jelen határozat elválaszthatatlan mellékletét képező „Víziközmű térítésmentes átadására vonatkozó szerződés” aláírására.

Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a

29/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete a HATE Városüzemeltetési Nonprofit Kft. mint átadó és Halásztelek Város Önkormányzata, mint átvevő és mint a gazdasági társaság kizárólagos tulajdonosa, egyedüli tagja a mellékelt „Tárgyi eszközök térítésmentes átadására vonatkozó szerződés” szerint a HATE könyveiben nulla forinton nyilvántartott tárgyi eszközök tulajdonjogait térítésmentesen átveszi. 

Felhatalmazza a Polgármestert a jelen határozat elválaszthatatlan mellékletét képező „Tárgyi eszközök térítésmentes átadására vonatkozó szerződés” aláírására.

Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a

30/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete a HATE Városüzemeltetési Nonprofit Kft. mint átadó és Halásztelek Város Önkormányzata, mint átvevő és mint a gazdasági társaság kizárólagos tulajdonosa, egyedüli tagja a mellékelt „Tárgyi eszközökre vonatkozó bérleti szerződés” szerint a HATE Kft. könyveiben, amortizált értéken nyilvántartott és a szerződés mellékletében felsorolt tárgyai eszközöket 10.000,- Ft + ÁFA/év bérleti díj ellenében átveszi.

Felhatalmazza a Polgármestert a jelen határozat elválaszthatatlan mellékletét képező „Tárgyi eszközökre vonatkozó bérleti szerződés” aláírására. 

Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a

Napirend 5. pontja:

Védőnői álláshely pályázati kiírás 

Előterjesztő: Szentgyörgyi József polgármester

Szentgyörgyi József átadja a szót a szociális bizottság elnökének.
Végváriné Nyíri Lídia ismerteti a bizottság 10/2013.(III.11.)számú határozatát.
Szentgyörgyi József kérdés, észrevétel nem lévén szavazásra bocsátja a határozati javaslatot.

31/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete 1 fő részmunkaidős (20 órás) iskolai védőnői álláshely létesítéséről szóló - jelen előterjesztés mellékletét képező - pályázati kiírást elfogadja és közzéteszi.

Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a

Napirend 6. pontja:

Családgondozói álláshely pályázati kiírás
Előterjesztő: Szentgyörgyi József polgármester

Szentgyörgyi József átadja a szót a szociális bizottság elnökének.
Végváriné Nyíri Lídia ismerteti a bizottság 11/2013.(III.11.)számú határozatát.
Szentgyörgyi József kérdés, észrevétel nem lévén szavazásra bocsátja a határozati javaslatot.

32/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete 1 fő határozatlan idejű, valamint 1 fő határozott idejű családgondozói álláshelyre - jelen előterjesztés 1. sz. és 2. sz. mellékletét képező - pályázati kiírásokat elfogadja és közzéteszi.
Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a

Napirend 7. pontja:

Egyebek

Közművelődési érdekeltségnövelő pályázathoz önrész biztosítása

 Előterjesztő: Szentgyörgyi József polgármester

Szentgyörgyi József jelzi, az előterjesztést bizottság nem tárgyalta, mivel később került kiküldésre, de sürgető a határideje, március 28. Elmondja, hogy tavaly is pályáztak erre, ismerik a feltételeket, tavaly 1,8 millió forintot nyertek. Az önrész biztosításáról kell szavazniuk, de a vezetői álláshely üresen tartása valószínűleg az önrészt is biztosítani fogja, tehát nem igényel pluszforrást, elegendő a bérmaradvány. Idén 3 millió forint önrésszel pályáznának, ennek 40-60 százaléka nyerhető el. Kérdés, észrevétel nem lévén szavazásra bocsátja a határozati javaslatot.

33/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete 

a.   hozzázárul a 4/2004. (II.20.) NKÖM rendelet alapján igényelhető támogatási kérelem benyújtásához „a közművelődési intézmény, közösségi színtér technikai, műszaki eszközállományának, berendezési tárgyainak gyarapítása” tárgyában;
b.   a kérelem alapjára a Képviselő-testület 3 millió Ft önrészt biztosít a 2013. évi költségvetése terhére;
c.   felkéri a Polgármestert a támogatási kérelem aláírására. 

Határidő:
2012. március 25. 

Felelős:
Szentgyörgyi József polgármester

9 igen

0 nem

0 tartózkodás

Napirend 7. pontja:
Egyebek
Áram bevezetése – Halásztelek Piac, Kisgyár u.

Előterjesztő: Szentgyörgyi József polgármester

Szentgyörgyi József kifejti, hogy az eredeti megállapodás szerint az Önkormányzat térítésmentesen biztosítja a létesítményt a piachoz, de minden ehhez kapcsolódó költséghelyet biztosítania kell: víz, villany, csatorna, áram. Első körben a fák kitakarítását tartotta fontosnak, a 4000 négyzetméteres ingatlanról öreg, elhasználódott nyárfákat kivágatta. Ezután jelezte, hogy a csatorna-hozzájárulás az utcai szakasz hossza miatt jelentős, kb. 3-500 ezer forint. Ezt az adóévben ki tudták gazdálkodni. Előadja, hogy Medgyaszay Andrea most azzal a kérelemmel fordult a testülethez, hogy vállalja át az áram bevezetésének költségét, cserébe ő az utcán található nyárfákat is kivágatja. Polgármester úr véleménye szerint egy ekkora fa kivágatása 100-150 ezer Ft/db, bár szerinte az önkormányzat nem vágatta volna ki, de a kivágással összességében előnybe kerültek. Az áram bevezetése 250-300 ezer Ft. Tehát azért került ez a testület elé, mert az eredeti szerződés világos, de a termelői piac segítése érdekében már ebből többször engedtek. Nem tartja elviselhetetlen költségnek, az elektromos költségből ki tudják gazdálkodni, bár bevallja egyre szkeptikusabb a piaccal kapcsolatban. A szerződés megkötése óta eltelt fél év alatt nem igazán történt előrelépés, de kockázatot sem lát, hiszen a saját telke az önkormányzatnak, saját értéket növel a testület egy ilyen beruházással. Ő maga nagyobb áramerősséget vitetett volna be, 3X40 ampert, az igénylőnek elég a 3X16, ezért a kontingens díja nem 800 ezer Ft, hanem csak 250-300 ezer Ft. Jelzi egyúttal, hogy egy másik piacnyitási kérelem is érkezett, amire engedélyt is kaptak az „Orchideában”, bár az messze van.

Végváriné Nyíri Lídia ellenérzését fejezi ki a kérelemmel kapcsolatban. Vállalkozó létére a kérelmező semmit sem biztosít, mindent az önkormányzattól kér. Előre vetíti, hogy majd egyszer kérni fog „toi-toi wc-t”, kézmosót, stb-t. Ennyi erővel az önkormányzat is működtethetné a piacot. Vagy fogadhatnának alpinistákat, és számla ellenében kivágathatná az önkormányzat is a nyárfákat.
Szentgyörgyi József további véleményeket vár. A nagy csendre utalva elmondja, ő is így állt a kérdéshez. Idő közben némi zavar támad a következő napirendi pont hasonlósága miatt, a félreértést a képviselők tisztázzák.
Igaz László Tibor egyetért a javaslattal, mert befektetésnek tartja az áram bevezetését.
Szentgyörgyi József is így gondolja, és bár ha nem is lesz piac, a terület ennyivel jobban hasznosítható.
Végváriné Nyíri Lídia nehezményezi, hogy míg a szociális bizottság ülésein órákon át azon töprengenek, hogy tudnak-e segítő kezet nyújtani egy olyannak, aki megérdemli, itt viszont úgy érzi, a másik kezükből szórják a pénzt. Kérdésére, hogy eddig mennyibe van a piac, Polgármester úrtól megtudja, kb. 800 ezer Ft-ban. Ennyiből képviselő asszony saját vállalkozást indítana, és még működtetné is a piacot.
Szentgyörgyi József Képviselő asszonnyal is egyet tud érteni, és Igaz László Tibor képviselővel is, mert mind a kettő logikus.
Tóth Endre Attila érdeklődik a fák tulajdonjogi viszonya felől.
Szentgyörgyi József kifejti, a benti fák az önkormányzaté voltak. Utalva az eddig befektetett 800 eFt-ra, úgy véli megérte, ha csak a fák kivágását veszik. A kinti fák a Kisgyár utcán is az önkormányzaté.
Tóth Endre Attila emlékeztet, hogy pont ott van egy buszmegálló, ami így az öregedő fákat balesetveszélyessé teszi. Ha baj történik, akkor az önkormányzatot perelik be.
Szentgyörgyi József egyetért vele.
Igaz László Tibor véleménye szerint a fákat szét lehetne osztani szociális alapon.

Szentgyörgyi József megjegyzi, a nyárfát nem tudják meggyújtani, esetleg fogpiszkálónak való.

Lengyel Izabella meglátása szerint azzal, hogy áramot visz az önkormányzat a telekre, a város tulajdona lesz értékesebb. Igaz, hogy ezzel segítik a kérelmező vállalkozását, de az a város céljait fogja szolgálni. Ha sikerül, egy piacot fog üzemeltetni, amivel 9000 embernek tesz jót. 

Szentgyörgyi József egyetért vele, de előfordulhat, hogy ennek ellenére sem lesz piac. Ugyanakkor nem a vállalkozónak adják a támogatást.

Szabó Tibor hozzáteszi, a kivágott fákra korábban érkezett egy kivágási ajánlat, 2 millió forintos áron.
Végváriné Nyíri Lídia megkérdezi, érkezett-e három árajánlat, vagy csak ez az egy.
Szabó Tibor lényegtelennek tartja a kérdést, mert szerinte az ár akörüli lett volna. Mindenesetre a csatornáért cserébe – ami saját ingatlanra került – megkapta a város a fakivágást.
Szentgyörgyi József megkérdezi Végváriné Nyíri Lídiát, hogy tartsanak-e szünetet, hogy egyeztessenek a kérdésben.
Végváriné Nyíri Lídia a többség akaratát el fogja fogadni, ezért javasolja, hogy szavazzanak a kérdésről.

Szentgyörgyi József a kérdést szavazásra bocsátja. 
34/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete vállalja a Kisgyár utcai önkormányzati ingatlanra 3X16 amper áram bevezetésének költségét, cserébe a Kisgyár utcai ingatlan előtti nyárfák kivágásáért, amelyről Medgyaszay Andrea gondoskodik.

Határidő:
azonnal

Felelős:
Szentgyörgyi József polgármester

8 igen

1 nem

0 tartózkodás




e l f o g a d v a

Napirend 7. pontja:
Egyebek
Áram bevezetése – Halásztelek, Rákóczi F. út 2. – Divinyiné kérelme

Előterjesztő: Szentgyörgyi József polgármester

Szentgyörgyi József elmondja, leszámítva néhány Megyedűlős ingatlant, Halásztelken már csak egy olyan ház van, amely 40 éve lakott, és nincs benne áram, ez Divinyiék tanyája a Rákóczi úton. Átadja a szót alpolgármester úrnak előterjesztésre.
Szabó Tibor kifejti, Máthé Bálinttal, az ELMŰ egyik alvállalkozójával megvizsgálták a tanya áramellátásának lehetőségét. Egy külső ingatlan érintésével bevezethető az áram. Ennek egy feltétele van, az ELMŰ ragaszkodik ahhoz, hogy az osztatlan közös tulajdonú telek – amelyen Divinyiék ingatlana van – összes tulajdonosa járuljon hozzá az áram bevezetéséhez. Ezt kettő évvel ezelőtt személyesen ő maga mondta el a kérelmezőnek. A hálózatfejlesztésbe belefért volna, egy póznát kellett volna csak a területükön állítani. Addig, ameddig az összes tulajdonos nem írja alá, az ELMŰ nem tudja bevinni az áramot. Nehezményezi, hogy ezen tények ellenére egy ilyen kérelem került a testület elé, amelyben erre pénzt kérnek. Állítása szerint nem pénz kellene, hanem a kérelmezőnek a saját rokonaival kellene először megegyezni. Amennyiben ez megtörtént, a szükséges póznához adhatna a testület támogatást, mert az ELMŰ beköti ingyen, csak az elektromos mérőhely kialakítása költség a házon belül.
Végváriné Nyíri Lídia régi ügynek tartja a kérdést, mert amióta ő szociális bizottsági tag, Divinyiék rendszeresen szociális segélyben részesülnek, különféle okokból. Problémás gyermeküknek segítettek az iskoláztatásban, lánya rákkal küzd.
Szabó Tibor javasolja, hogy egyéni szociális helyzetről lévén szó, zárt ülés keretében vitassák meg.
Végváriné Nyíri Lídia csak annyit kíván mondani, hogy 25 eFt-ot kaptak annak idején áram előkészítésre a szociális bizottságtól, tehát nem igazán érti a kérelmet.
Szentgyörgyi József a kérelmet leveszi a napirendről, hogy jobban körüljárja a kérdést, mert úgy véli, nem a testületen múlik az ügy megoldása.
Igaz László Tibor véleménye szerint az aláírási akadály elhárult.
Szentgyörgyi József hangsúlyozza, nem szeretne félinformációk alapján dönteni.
Igaz László Tibor közbeszól, áram mindenkinek jár.
Szabó Tibor megjegyzi, ha bemennek az ELMŰ-höz bármit is kérni, ahhoz tulajdonosi hozzájárulás kell.
Igaz László Tibor kijelenti, ez erkölcsi kérdés, ő nagyon sajnálja már a kérelmezőt, akinek álma-vágya hogy áram legyen.

Szentgyörgyi József közli, legközelebb az ilyen ügyet a szociális bizottság elé fogja küldeni.

Végváriné Nyíri Lídia megítélése szerint nem erkölcsi kérdés. Ez egy szülői ház, ahol 8 testvér nem tud megegyezni. Nem kellene az önkormányzatnak ebbe beleavatkozni. Sőt, tudomása szerint van áram, mert a bátyja a földben átvezette hozzájuk az áramot, csak veszélyes.
Igaz László Tibor tudomása szerint a testvérek zsarolják őket. A bátyja pedig úgy adott áramot, ha a Divinyiné kifizeti az ő banki tartozását havonta.
Szentgyörgyi József számára újabb részletek derülnek ki, és örül, hogy a szociális bizottság tagjai ilyen tájékozottak a kérdésben. Megismétli, a kérdést leveszi a napirendről.
Napirend 7. pontja:
Egyebek
Javaslat a Környezet és Energetika Operatív Program (KEOP) keretében megjelenő pályázat benyújtására
Előterjesztő: Szentgyörgyi József polgármester

Szentgyörgyi József előadja, hogy már figyelik egy ideje ezt a lehetőséget, de most látta csak a részleteket, ezért hozta csak most be a testület elé. A pályázat a KEOP keretében, 85%-os támogatottsággal közvilágítási fejlesztést biztosít. A most 11 éves lámpatesteknél az új, ledes lámpatestek jelentősen olcsóbban üzemeltethetőek. Ennek keretében 99.390.200,- Ft értékben készült költségbecslés, ennek az önrésze 14.908.530,- Ft. Ezt az önrészt ebben a költségvetési évben nem látja, és nem is szeretne olyan projektbe pénzt fektetni, ami nem lényeges és sorsdöntő, szemben például a bölcsődével. Mivel lejárt az előző 10 éves fejlesztés törlesztője, még le is csökkent a villanyszámla. Ugyanakkor adódott egy olyan lehetőség, hogy a leszerelésre kerülő lámpatesteket ilyen értéken megvásárolják, tehát gyakorlatilag 0 Ft önrésszel megoldható a projekt. Bevallja, ő nem ezekhez a pályázati rendszerekhez szokott, kicsit szkeptikus is, de bármikor vissza lehet mondani, akár a közbeszerzés kiírása után is, ha nem annyi lesz a költség, amennyire számít az önkormányzat. A pályázat beérkezett, ehhez most hiánypótlást kérnek, ennek a keretében kerül a testület elé a kérdés. Javasolja, hogy hagyja jóvá a testület a pályázat folytatását, és ha nyernek, még mindig tudnak dönteni a beruházás mellett vagy ellene, ha már látják a garanciát az önrész biztosítására a régi lámpatestekből. Úgy gondolja, hogy saját pénzt a mostani helyzetben ebbe a projektbe nem kellene betenni.
Szabó Tibor tájékoztat, ha érdekel valakit az új ledes világítás, a Csillag utcába 4 darabot helyeztek ki, ott megtekinthető.
Szentgyörgyi József elmondja, hogy nagymértékben csökkent ezeknek az ára. A korábbi 30 Wattos, síküveges ára 72 eFt + ÁFA volt. A ledesek már 55-60 eFt + ÁFA áron elérhetőek, és kisebb is az energiafogyasztásuk. A Csillag utcai lámpák referencia munkák, hogy meg lehessen tekinteni, milyen a fényük.
Lengyel Izabella megerősítést kér afelől, hogyha nem sikerül a pályázati önrészt biztosítani a visszavásárlásokból, akkor mindenféle szankció nélkül vissza lehet-e lépni.
Szentgyörgyi József ismerteti, a pályázat szerint bármikor visszaléphetünk. Az első kötelezettség a közbeszerzés kiírása, mert itt megjelenik az alapelv, mely szerint a kiírónak rendelkezésre állnak a szükséges önrészei. Ezért ő inkább a közbeszerzés kiírásáig szeretne szerződéses garanciát a visszavásárlásról, most még nem tartja kockázatosnak.
Igaz László Tibor véleménye szerint hosszú távon az energiahatékonysága miatt megtérül.
Szentgyörgyi József megerősíti, főleg úgy, ha 0 Ft, mert akkor azonnal megtérül. Hozzáteszi, a 2007-2013-as Európai Uniós költségvetésben szereplő forrásról csak most, 2013-ban lehet dönteni. 2014-15-ben még le lehet hívni, de most kell döntenie a kormánynak ezekről, mert különben elvesznek, visszautalják a nettó befizető országoknak. Ezért hisz abban, hogy el lehet hozni most ezt a forrást, mert a bölcsődén kívül mostanában semmilyen más kiírás nem volt. A 9000 milliárd Ft fele még bent van. Szavazásra bocsátja a kérdést.
35/2013.(III.14.) számú Képviselő-testületi határozat:
1. 
Halásztelek Város Önkormányzatának Képviselő-testülete kinyilvánítja, hogy a 2013-ban kiírásra került KEOP-2012-5.5.0/A kódszámú, Épületenergetikai fejlesztések és közvilágítás energiatakarékos átalakítása című Környezet és Energetika Operatív Program keretében megjelenő pályázati kiíráson részt vesz és pályázatot nyújt be.
2. 
A Képviselő-testület felhatalmazza a Polgármestert, hogy a pályázati dokumentáció összeállítását kezdje meg, a pályázatok benyújtásához szükséges jognyilatkozatokat tegye meg.
Az önrész rendelkezésre állását igazoló képviselő-testületi határozat:
1. Halásztelek Város Önkormányzatának Képviselő-testülete jóváhagyja a KEOP-2012-5.5.0/A kiírásra pályázat benyújtását a következő adatokkal:

1.1. A megvalósítás helyszín(ei)nek pontos címe és helyrajzi száma: 
2314 Halásztelek Város jelen határozat mellékletében felsorolt területein.

1.2. A projekt megnevezése a pályázati anyagban megjelölttel összhangban:      

          „Közvilágítás fejlesztés Halásztelek Város közterületein”

1.3. A pályázati konstrukció száma: KEOP-2012-5.5.0/A
A tervezett beruházás teljes beruházási költsége a pályázattal megegyezően: 99.390.200 Ft
1.4. A tervezett beruházásnak a támogatás szempontjából elismerhető bekerülési költsége (elszámolható költsége) a pályázattal megegyezően: 99.390.200 Ft

1.5. Az önkormányzati saját erő számszerű összege és forrása: 14.908.530 Ft, saját forrás a költségvetésben elkülönítve
1.6. A KEOP forrásból származó támogatás igényelt összege a pályázattal megegyezően: 84.481.670 Ft
2. Halásztelek Város Önkormányzatának Képviselő-testülete kötelezettséget vállal arra, hogy a KEOP forrásból nyújtott támogatás elnyerése esetén az önkormányzati saját forrás összegét a költségvetésben elkülöníti.
Határidő:
azonnal

Felelős:
Szentgyörgyi József polgármester

Szentgyörgyi József szót ad Igaz László Tibornak, aki az ülés elején jelezte, hogy az „Egyebek” napirendhez szóbeli előterjesztést kíván benyújtani.
Igaz László Tibor felhívja a figyelmet Szenderffy Ferenc Atyának a temetésére, amely szombaton lesz.
Szentgyörgyi József kéri, hogy költségvonzata miatt majd ezt ő terjeszthesse elő.
Napirend 7. pontja:
Egyebek
Posta helyzete
Előterjesztő: Igaz László Tibor képviselő
Igaz László Tibor előterjesztésében a Posta siralmas helyzetét vázolja fel. Javasolja, hogy Polgármester Úrral tárgyaljanak a Posta vezetésével az épület felújításáról.
Szentgyörgyi József kifejti, hogy eddig minden évben írt a Posta vezérigazgatóságának. Emlékeztet arra, hogy most megint új igazgató van, akinél lehet érdemes volna újból próbálkozni.
Igaz László Tibor javasolja, hogy Polgármester Úrral közösen keressék fel a Posta igazgatóságát, és egyúttal emlékezteti a közös BKK-s tárgyalásuk kellemes hangulatára.
Szentgyörgyi József beleegyezik a javaslatba, kéri képviselőtársát, szervezze meg a találkozót. 

Napirend 7. pontja:
Egyebek
Szenderffy Ferenc Atya temetése
Előterjesztő: Szentgyörgyi József polgármester
Szentgyörgyi József emlékeztet arra, hogy korábban képviselőtársainak e-mailt küldött Szenderffy Ferenc atya halálhíréről és a hétvégi temetéséről. Javasolja a temetés költségeinek önkormányzati finanszírozását a tartalékkeret terhére. 240 eFt a temetés, a ravatalozás és a szállítás pedig 70 eFt, összesen tehát 310 eFt.  Szenderffy atya volt az, aki a római katolikus templomot építette, a leghosszabb ideig volt Halásztelken plébános. Kérdés, észrevétel nem lévén szavazásra bocsátja a kérdést.
36/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete úgy dönt, hogy Szenderffy Ferenc a
tya temetésének költségeit – várhatóan 310 eFt-ot – vállal az önkormányzat tartalék kerete terhére.

Határidő:
azonnal

Felelős:
Szentgyörgyi József polgármester

Szentgyörgyi József ismerteti a temetés és a ravatalozás időpontját, illetve tájékoztat arról, hogy az Önkormányzat koszorút is készíttet. A nyílt ülés napirendjeit lezárja. Megkérdezi Korsós Judit védőnő jelöltet, hogy zárt ülés keretében kíván-e bemutatkozni. Megállapítja, hogy a jelölt erre nem tart igényt, ezért javasolja, ne tartsanak külön zárt ülést, a tervezett napirendi pontokat a nyílt ülésen tárgyalják meg. 
Napirend 8. pontja:

Védőnői pályázat elbírálása
Előterjesztő: Szentgyörgyi József polgármester
Szentgyörgyi József megállapítja, hogy egy jelentkező van a védőnői állásra, akit a szociális bizottság már korábban meghallgatott. Átadja a szót a szociális bizottság elnökének.
Végváriné Nyíri Lídia ismerteti a bizottság 8/2013.(III.11.)számú határozatát, amelyben javasolják Korsós Judit felvételét. Felkéri a pályázót, mutatkozzon be.

Korsós Judit röviden bemutatkozik.
Szentgyörgyi József belátja, hogy ez egy hiányszakma lett. Kérdés, észrevétel nem lévén szavazásra bocsátja a határozati javaslatot.

37/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete úgy dönt, hogy a heti 40 órás védőnői álláshelyre határozott idejű közalkalmazotti jogviszonyt létesít Korsós Judit pályázóval.
Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a
Szentgyörgyi József köszönti az új munkatársat, kívánja, hogy érezze magát otthon Halásztelken.
Napirend 9. pontja:

Márai Sándor Közművelődési Intézmény és Városi Könyvtár intézményvezetői pályázat elbírálása

Előterjesztő: Szentgyörgyi József polgármester

Szentgyörgyi József átadja a szót az oktatási bizottság elnökének.
Papp Kornél ismerteti a bizottság 8/2013.(III.07.)határozatát, mely szerint javasolják, hogy a testület a Márai Sándor Közművelődési Intézmény és Városi Könyvtár intézményvezetői pályázatát nyilvánítsa eredménytelennek.
Szentgyörgyi József kérdés, észrevétel nem lévén szavazásra bocsátja a pályázat eredménytelennek történő nyilvánítását. 
38/2013.(III.14.) számú Képviselő-testületi határozat:
Halásztelek Város Önkormányzatának Képviselő-testülete úgy dönt, hogy a Márai Sándor Közművelődési Intézmény és Városi Könyvtár intézményvezetői pályázatát eredménytelennek nyilvánítja.
Határidő:
azonnal

Felelős:
Szentgyörgyi József polgármester

9 igen

0 nem

0 tartózkodás




e l f o g a d v a

Szentgyörgyi József hozzáteszi, megvárják a júliusi államvizsga-időszakot, nyár elején újból meghirdetik, hátha szeptemberre lesz jelentkező. Jelzi, várhatóan április végén lesz a következő ülés, hacsak nem jön közbe valami, ami rendkívüli testületi ülést igényel, például a Fővárosi Vízművek szerződései. További kérdés, észrevétel nem lévén megköszöni a testület munkáját. Az ülést 17,20 órakor bezárja.
K.m.f.


Baloghné dr. Nagy Edit



Szentgyörgyi József



  jegyző




     polgármester
Jegyzőkönyv hiteléül:





Erdődi Sándorné

Lengyel Izabella





      képviselő 


      képviselő

